Роберт Уолпол

Роберт Уолпол, Орфордын 1-р гүн (англи. Robert Walpole; 1676 оны 9-р сарын 5-нд Английн хаант улс дахь Норфолк эдлэнд төрсөн — 1745 оны 3-р сарын 29-нд Лондоны Сент-Жеймс дүүрэгт нас барсан) — Британийн төрийн болон улс төрийн зүтгэлтэн. Тэрээр 1720-1730-аад оны Их Британийн улс төрийн амьдралын хамгийн хүчирхэг хүн байв.

Тэрээр Испанийн өв залгамжлалын төлөөх дайны үеэр анх Тэнгисийн цэргийн яаманд ажиллаж улс төрчийн хувьд нэр хүндтэй болсон. 1708 оны 2-р сард тэрээр Дайны Төрийн нарийн бичгийн дарга, 1710 онд Тэнгисийн цэргийн ерөнхий санхүүчаар томилогдсон. 1711 онд Торичууд засгийн эрхэнд гарсны дараа тэрээр албан тушаалаасаа чөлөөлөгдөж, Виконт Болингброкийн өдөөн хатгалгаар хээл хахуулийн хэрэгт буруутгагдаж, шоронд хоригджээ. Суллагдсаныхаа дараа тэрээр Хэнри Болингброктой улс төрийн ноёрхлын төлөө тэмцэлд орсон байна. 

1721 онд тэрээр Төрийн сангийн Тэргүүн лорд болсон ба 1730 оноос Лорд Тауншэнд огцорсны дараа 1742 он хүртэл засгийн газрын тэргүүн хэвээр байсан бөгөөд тэрээр Их Британийн түүхэн дэх хамгийн урт хугацаанд засгийн газрыг удирдсан бөгөөд Их Британийн анхны ерөнхий сайд гэж тооцогддог. Энэ нэр томьёог хараахан ашиглаагүй байсан ч Уолпол дараачийн ерөнхий сайд нарынхтай адил кабинетад нөлөө үзүүлдэг байжээ.

1742 оны 2-р сард Уолполын өрсөлдөгчид түүнийг огцрохыг албадсан байна. Тэрээр Орфордын гүн цол хүртэж, их хэмжээний тэтгэвэр авч байсан ч түүний нэртэй холбоотой хүчирхийллийн хэргийг мөрдөн шалгах ажиллагаа явуулахад Төрийн ордонд саад болж чадаагүй юм. Хөгширсөн сайд тэтгэвэртээ гарч өөрийн эдлэн болох Хоутон Холл руугаа явжээ. Гэвч тэндээсээ хаанд  үргэлжлүүлэн зөвлөж, ойрын хүн Хенри Пелхамаар (тухайн үед Ерөнхий сайд байсан) дамжуулан төрийн хэрэгт нөлөөлсөн хэвээр байв.

Тэрээр уран зураг ихэд сонирходог бөгөөд ихээхэн хөрөнгөө зураг цуглуулахад зориулжээ. Тэрээр Европын хамгийн агуу урлагийн цуглуулагчдын нэг байсан. Түүний цуглуулга 18-р зууны Английн цуглуулагчдын сонирхлыг тусгасан байв. Эхэндээ уг цуглуулгыг Их Британийн Ерөнхий сайдын Лондон дахь янз бүрийн харшуудад, тэр дундаа Даунинг-стрит дэх албан ёсны оршин суух газар, Челси, Вестминстерийн байшинд байрлуулсан байв. Дараа нь бүх бүтээлийг Хоутон Холл (Норфолк, Зүүн Англи) руу шилжүүлжээ. Түүний уран зургийн галерейг "Англи дахь хамгийн алдартай урлагийн цуглуулга" гэж нэрлэдэг байв.

Ангилал:Их Британийн ерөнхий сайд
Ангилал:1676 онд төрсөн
Ангилал:1745 онд өнгөрсөн